**Экологи марафонĕ**

(Экологи тата Амăшĕпе ашшĕн çулталăкне халалласа

кĕçĕн классенче вĕренекенсемпе ирттерме хатĕрленĕ

класс тулашĕнчи мероприяти)

Тĕллевсем:

- ачасен пĕлĕвне, тавракурăмне пуянлатасси;

- çут çанталăкра хамăра тытмалли правилăсене аса илесси;

- тăван тавралăха, çут çанталăка юратма, ăна сыхлама вĕрентесси;

Кирлĕ хатĕрсем:

компьютер, мультимедиапроектор, ватман, фломастерсем, тĕрлĕ йывăçсен мĕлкисем, тĕрлĕ йывăç çулçисем, презентации.

**Вăйă юхăмĕ**

**Ертÿçĕ:**

- Чăваш енре 2017 çула мĕн çулталăкĕ тесе паллă тăваççĕ? (Амăшĕпе ашшĕн çулталăкĕ)

- Çак çула Раççейре мĕн çулталăкĕ тесе йышăннă?

(экологи çулталăкĕ)

- Паян сирĕнпе çак çула халалланă экологи марафонне ирттерме пуçтарăнтăмăр. Мĕн – ха вăл марафон? (Ачасен хуравĕсем)

- Марафон вăл – ăмăрту. Греци çĕршывĕнчи Марафон ятлă хуларан Афинăна çити пĕр çар çынни перссене çĕнтерни çинчен пĕлтерме 42 км та 195 м тăршшĕ çуран чупнă. Каярах çак ятпа спорт ăмăртăвĕсем ирттерме тытăннă. Паян пирĕн те ăмăрту. Эпир ăна экологи марафонĕ терĕмĕр. Эппин, эпир мĕн çинчен калаçăпăр тата ăмăртăпăр?(Экологи)

- Мĕн-ха вăл экологи? (Ачасен хуравĕсем)

- «Ойкос» - кил, «логос» - наука. Экологи – кил çинчен вĕрентекен наука. Пирĕншĕн кил – пирĕн çурт, чĕр чунсемшĕн – хир, вăрман, пулăсемшĕн – шыв. Пурне те пĕрле илсен вара ку вăл пирĕн Çĕр планета. Килте пурин те килĕштерсе пурăнмаллине эпир пĕлетпĕр ĕнтĕ.

**1. Командăсем çине уйрăлса ят парасси.**

- Сирĕн сĕтелсем çинче - çулçăсем. Сирĕн вĕсене паласа илмелле, çав йывăç ячĕ – сирĕн ушкăн ячĕ пулать. (Хурăн, юман, вĕрене). Кашни ушкăнра аслине(капитан) суйлăр. Капитансем сĕтел патне тухса команда ячĕсене илĕр. (Хурăн, юман, вĕрене)

**2. Блиц-турнир (Слайд)**

- Эпир пурăнакан планета мĕн ятлă? (Çĕр)

- Çумăр хыççăн тÿпере мĕн курма пулать? (Асамат кĕперĕ)

- Çĕрпе пĕлĕт пĕрлешнĕ пек курăнакан йĕр (Горизонт)

- Çĕрĕн спутникĕ (Уйăх)

- Мĕнле тинĕссен ячĕсем тĕссене пĕлтереççĕ? (Шурă, хура, хĕрлĕ, сарă)

- Çут çанталăра виçĕ тĕрлĕ тĕл пулакан вещество? (Шыв)

- Мĕнле кайăк çăмартисене ют йăвана тăвать? (Куккук)

**3. Конкурс «Тупмалли юмахсем»(Слайд)**

- Хĕрлĕ хĕрлемес, хир чăххине хĕрхенмест. (Тилĕ)

- Тÿн тÿн, тÿн карчăк, тÿн карчăкăн пин шăрпăк. (Чĕрĕп)

- Шик-шик шикленет, шĕшкĕ кутне кукленет. (Мулкач)

- Уйăх салатĕ, хĕвел пуçтарĕ. (Çăлтăрсем)

- Эсĕ мана пĕлмеллех-

çурхи кайăк ячĕ эп.

Ылмаштар ик сас палли-

ĕçме кирлĕ пулăп эп. (Курак - курка)

- Эп ÿсетĕп вăрманта,

Ялан симĕс ешереп.

**Ы** вырăнне **у** лартсан

Килти кайăк пулăп эп. (Хыр – хур)

**4. Конкурс «Халăх сăнанинчен»**

(карточкăсем çинчи сăнавсен пайĕсене тĕрĕс çыхăнтармалла)

|  |  |
| --- | --- |
| Чĕкеçсем аялтан вĕçсен  Хĕвел хĕрелсе ансан  Кĕркунне мулкач çăмĕ шуралсан  Хĕл тăманлă пулсан,  Çуркунне вăрăм килсен,  Çурхи кун | хĕл час пулать.  çу çумăрлă пулать.  çумăр пуласса.  кĕркунне кĕске килет теççĕ.  çанталăк пăсăласса.  кĕр тăрантарать. |

**(Слайд)**

- Чĕкеçсем аялтан вĕçсен çумăр пуласса.

- Хĕвел хĕрелсе ансан çанталăк пăсăласса.

- Кĕркунне мулкач çăмĕ шуралсан хĕл час пулать.

- Хĕл тăманлă пулсан, çу çумăрлă пулать.

- Çуркунне вăрăм килсен, кĕркунне кĕске килет теççĕ.

- Çурхи кун кĕр тăрантарать.

**5. Физкультминутка (Слайд)**

Кĕвĕ янăрать. Кашни команда капитан ертсе пынипе хăнăхтарусем тăвать.

**6. Пĕлетĕр-и эсир? (Слайд)**

(Ертÿçĕ ачасенчен ыйтать, вĕсем пĕлменнине каласа парать)

\_ Чăваш Республикинчи чи ватă йывăç - юман. Юман 50 çул ÿссен çеç унăн йĕкелĕ пулать.

-Хурт кăпшанкăсем çеккунтра миçе хутчен çунаттипе суллаççĕ? (хăшĕсем 1000 хут)

- Дельфинсем шыв айĕнче илтеççĕ - ? (24 км таран)

- Кушаксене усийĕсем мĕншĕн кирлĕ? (шăтăксен пысăкăшне шайлаççĕ)

- Тимĕр шапасем мĕншĕн йĕреççĕ? (Куçне кĕнĕ хăйăра çуса кăлараççĕ)

- Эпир тавралăха тĕрлĕ тĕслĕ куратпăр. Çерçисем ăна мĕн тĕслĕ кураççĕ? (Розовăй)

- Шăрчăксен юнĕ мĕн тĕслĕ? (Шурă)

**Мĕншĕн шурă, пĕлсе пире каласа памалла?**

**7. Конкурс «Экологи ситуацийĕ» (Слайд)**

- Сирĕн карточкăсем çинчи экологи ситуацийĕсене вуламалла, панă ыйтусем çине хуравламалла.

1) Сирĕн юлташăн часах çуралнă кун. Вăл лантăш чечекне юратать. Эсир ăна мĕн парнелетĕр?

2) Вăрманта çÿренĕ чухне Ваня кайăк йăви курнă. Йăвара илемлĕ çăмартасем выртнă. Ваня вĕсене аллине тытса пăхасшăн пулнă. Эсир арçын ачана мĕн каласшăн?

3) Вăрманта экскурсии вăхăтĕнче эсир чĕрĕп куртăр. Петя ăна килне илсе каясшăн. Сирĕн Петьăна мĕн калас килет?

**8. Конкурс «Тавра пĕлÿçĕсем» (Слайд)**

- Чăваш енре мĕнле заповедниксем пур?

1) Сăвăрсен заповедникĕ – Присурский –Кĕçĕн Шăнкăртам ялĕсем патĕнче.

2) «Чăваш вăрманĕ» - венера пушмакĕ, апполон лĕпĕш (Шăмăршă)

3) «Ырсем» çăлкуç – сиплĕ шыв, пулăсем (Нăрваш Шăхаль)

4) Чĕпкас кÿлли – ондатрăсем, кайăк кăвакалсем, акăшсем(Шăмăршă)

5) Турхан ялĕнчи парк-дендрарий – сахал тĕл пулакан йывăçсене лартса ÿстереççĕ – кедр, темиçе тĕрлĕ хыр, хĕрлĕ юман...

**9. Конкурс «Мĕнле чĕр чун сасси?» (Слайдсем)**

- Мĕнле кайăк е тискер кайăк сассине илтетĕр?

(Курак, куккук, хур, вăрăмтуна, шăши, автан, тигр, кăвакал сассисем)

10. «Çут çанталăка сыхлар» плакат(Слайд)- Пирĕн тавралăх таса, хитре, илемлĕ пултăр тесен тата мĕн тумалла? Çавна сăнлакан плакат ÿкерсе пире ăнлантарса парăр.(Ачасем ĕçленĕ вăхăтра «Птицы, рыбы, звери» юрă хуллен янăрать)

**11. Конкурса пĕтĕмлетни.**

- Çут çанталăкри пĕтĕм пулăм, вĕсен илемĕ пурне те çитет. Ăна курма та упрама çеç пĕлмелле. Пирĕн те хамăрăн та çут çанталăка сăнамалла, тĕпчемелле, упрамалла. Вара вăл пире хăйĕн илемĕпе ĕмĕр-ĕмĕр савăнтарĕ!

**Çут çанталăка сыхласси – Тăван çĕршыва сыхласси (Слайд)**

\_ Халĕ кашни команда хăвăр миçе очко пуçтарнине шутлăр. Çĕнтерÿçĕсене те, ытти командăсене те смайликсем паратпăр.

**12. Рефлекси.**

\_ Паянхи вăйă сирĕн кăмăла кайрĕ – и? Ăна смайликсемпе кăтартăр. (Ачасем смайликсене çĕклесе кăтартаççĕ)

-Çак ăмăрту вăхăтĕнче мĕн çĕнни, интересли пĕлтĕр?(ачасен хуравĕсем)